text: Knud nød sit livs sidste tur i svævefly
  15 juni 2017 kl. 15.39
  Knud Filskov fra Andrup ved Esbjerg havde et stort ønske, da han rundede 80 år: En sidste tur i svævefly. Og i dag fik han ønsket opfyldt.
  
  Knud Filskov kan ikke længere gå. Men han har fløjet svævefly i en menneskealder.  Og i dag var det en af hans elever, ingeniør Mads Leth, som skulle have æren af at flyve med ham.
  -Det er en ære at få lov til at give ham den oplevelse, sagde Mads Leth før take off.
  Det er seks-syv år siden Knud Filskov sidst svævede i skyerne. Men han og hustruen er kommet meget i svæveflyklubben.
     - Det er godt, at han får lov. Det har været hans liv. Og vores. Der er et godt, socialt samvær heroppe, sagde Jytte Filskov, mens hun spejdede efter ægtemanden i skyerne.
  Turen gik fint. Der var lidt termik (opdrift), så svæveplanet steg 100 meter efter linen blev sluppet.
  - Knud kunne godt huske termikken.  Man bliver ligesom skubbet lidt bagi, når  den kommer. Og jeg kunne se, at Knud nød, at vi lå og drejede meget rundt, siger Mads Leth.
  
  